Babi guling (ing Bali disebut be guling) iku sawijining panganan sing digawé saka anak babi, sing wetengé diisi bumbu lan janganan kayadéné godhong ketéla pohung lan dipanggang sinambi diputer-puter nganti mateng. Babi guling biasa digunakaké ing upacara adhat lan kaagamaan ing Bali, nanging saiki babi guling wis didol minangka hidangan ing warung-warung, omah mangan, malah ing hotèl-hotèl tinamtu ing Bali. Jeneng babi guling ing laladan Bali luwih dikenal kanthi jeneng be guling. Sabeneré be guling bisa digawé saka jinis daging liyané kaya bèbèk lan pitik. Babi guling sing paling misuwur asal saka kabupatèn Gianyar.